Verżjoni Vidjo: Qaddejja ta' Alla Henry u Ineż Casolani IL-KOPPJA HENRY (1917 – 1999) U INEŻ CASOLANI (1915 – 1992) Tagħrif: Henry Casolani twieled il-Belt Valletta fl-1917 iben George u Maria Concetta née Borg. Huwa miet fid-29 ta' Diċembru, 1999. Ineż Casolani née Vassallo twieldet Bormla fl-1915 bint Giovanni Felice u Giuseppina née Portelli. Ineż mietet fit-13 ta' Lulju, 1992. Henry u Ineż iżżewġu fid-19 ta' April, 1944 fil-knisja ta' Santu Wistin, il-Belt Valletta. Is-sena ta' wara twelditilhom tifla, Cecilia Mary, li baqgħet unika. Meta kibret din wieġbet għas-sejħa ta' ħajja kkonsagrata u daħlet mas-sorijiet ta' St Joseph fl-1964. ( ara Santa Emilja de Vialar – Fundatriċi tas-Sorijiet ta' St Joseph ) Henry u Ineż kienu żewġ persuni b'karattri kompletament differenti minn xulxin. Iżda kienu ta' fehma waħda f'dik li hija fundamentali jiġifieri fl-unità, fl-imħabba t'Alla u li jgħixu l-ħajja Nisranija flimkien fuq it-tagħlim ta' Kristu u l-eżempju tal-Qaddisin. Alla kien dejjem iċ-ċentru ta' ħajjithom. Ħafna stqarrew li l-koppja Casolani kienu inseparabbli: fil-biċċa l-kbira joħorġu flimkien; jieklu flimkien; jitolbu flimkien; il-knisja flimkien. Il-Familja tagħhom kienet ikkonsagrata lill-Qalb ta' Ġesù u l-Qalb ta' Marija. Kienu kuntenti u koppja li jgħixu fl-armonija. Kienu jitkellmu bi mħabba u entużjażmu fuq xulxin. Qabel u wara x-xogħol, Henry dejjem sab lil Ineż lesta biex tħejjilu l-ikel u tisimgħu. Ineż kellha ideat ċari tal-imġiba tal-mara mar-raġel. Lil Cecilia Ineż dejjem għallmitha tirrispetta lil missierha b'kull mod u manjiera. Ineż kienet taħdem għall-għaqda fil-familji mhux biss bil-kliem iżda wkoll permezz tal-kitba tagħha. Fil-ħafna artikli li kitbet, u li ġew ippublikati, hija tat pariri lill-ommijiet biex lir-raġel tagħhom ma jwarrbuhx u juruh attenzjoni wara li jiġi mix-xogħol, minkejja li hemm it-tfal. Wissiet kontra ħbiberiji żejda u skorretti bejn miżżewġin u oħrajn. Kitbet "l-ewwel ħbiberija għandha teżisti bejn il-membri tal-familja – bejn l-omm u l-missier, bejn l-aħwa, bejn l-ulied u l-ġenituri. Hekk il-familja tkun unità u tgħix fil-hena u l-paċi." Ħeġġet lill-miżżewġin biex jibqgħu jirrispettaw lill-ġenituri f'ħajjithom, anke wara mewthom. Tat pariri biex il-kunjati jħobbu lil żwieġ uliedhom bħallikieku uliedhom stess. Hija stess baqgħet dejjem iżżur spiss lill-familja ta' Henry. Kitbet biex il-ġenituri jifhmu u jgħinu liż-żgħażagħ. Kitbet fuq ekonomija tad-dar biex il-familja titgħaxxaq bil-kumdità mingħajr ħela. Kitbet kemm felħet biex iġġib paċi u għaqda. Il-koppja Henry u Ineż Casolani kienet miftuħa għall-oħrajn. Dejjem jippruvaw jgħinu lill-batut. Kienu jżuru lill-morda fl-isptarijiet. Ineż baqgħet tagħmel dan anki meta hija stess mardet gravament b'qalbha. Żaret anki lil dawk il-persuni li wrew qalb iebsa magħha. Kienu dejjem lesti li jissagrifikaw ruħhom għal ħaddieħor. Għalihom is-sagrifiċċju kien okkażjoni biex jagħtu akbar glorja lil Alla. Bil-karattru ferrieħi tagħha u l-qalb kbira li kellha, in-nies kienu jfittxu lil Ineż għal parir u biex jiftħu qalbhom magħha. Henry, bil-kariżma tiegħu ta' bniedem umli, ubbidjenti u skrupluż fil-qadi ta' dmirijietu, rnexxielu jiġbed lil sħabu tax-xogħol dejjem iżjed lejn is-Sagramenti u d-dmirijiet spiritwali tagħhom. Qatt f'għomru ma lissen kelma kontra ħadd! Iżda kemm Henry kemm ukoll Ineż dejjem stqarrew pubblikament l-oppożizzjoni tagħhom għal dak li kien ħażin. Il-mibki Isqof Emeritus Nikol Cauchi qal hekk dwar Henry u Ineż Casolani: "Kienu koppja ta' Nsara ferventi, ta' sentimenti reliġjużi mill-aħjar, ta' nies ta' qalb tajba, lesti dejjem li jgħinu l-proxxmu tagħhom kull meta tiġihom okkażjoni li jagħmlu opra tajba." Il-ferħ tagħhom kien xhieda tal-preżenza tal-Mulej fosthom, magħqudin fit-talb. Monsinjur Lawrence Gatt ikkummenta: "Timpressjonak koppja hekk. Lili mpressjonani ħafna bniedem tal-età u l-esperjenza li kellu Henry Casolani meta tarah xhieda ta' fedeltà li ma tmutx lejn it-twemmin tiegħu, lejn martu u bintu, lejn dak li għex dejjem għalih u mhux lest iħallih qatt. Daqqa ta' ħarta solenni lil ċerti elementi tal-kultura ta' żmienna." It-tnejn stinkaw biex il-Madonna tkun iżjed maħbuba minn kulħadd! Ineż kienet tħobbha wisq. Ir-Rużarju tal-familja ma fallewh qatt. L-aħħar kelmiet li lissen Henry kienu 'Madonna ħenn għalija!' Fuq kollox dak li kien jispikka f'ħajjithom kienet l-imħabba kbira lejn l-Ewkaristija Mqaddsa: il-vista ta' kuljum, il-Quddiesa, l-adorazzjoni personali quddiem is-Sagrament! Kif stqarru l-ħafna xhieda, kienu magħqudin mhux biss fis-Sagrament taż-żwieġ imma fil-prattika kostanti tal-Kelma t'Alla. Henry u Ineż Casolani mxew dejjem fuq it-tagħlim ta' Kristu. Ma kinux jiġġudikaw lil ħaddieħor. Kienu jaħfru u jinsew d-deni li kienu jirċievu. Henry kien jgħid, 'Aħfer! Tpattix! Offriha għall-glorja t'Alla.' u pereżempju 'Int qed issostni li dan ir-raġel ma jixtiqliex il-ġid? Dan huwa l-ħabib tiegħi!' Ma qatgħu qalbhom qatt mill-ħniena t'Alla! Meta marad, kulma kien jgħid Henry kien: 'Min jaf Kristu x'sofra!' Ineż sejħet is-sofferenzi tagħha 'bukkett ward!' Ineż u Henry Casolani kienu l-ewwel edukaturi spiritwali ta' binthom Cecilia. Meta din, l-uniku wild tagħhom, ta' dsatax -il sena daħlet soru, is-sofferenza li l-firda ġiebet magħha qasmitilhom qalbhom. Imma għall-imħabba t'Alla u biex ma jmorru qatt kontra l-Volontà Tiegħu, lit-tifla bierkuha u baqgħu dejjem isostnuha bit-talb fil-ħidma u l-missjoni tagħha. "Naraw f'Henry u Ineż Casolani eżempju li l-qdusija ma teżistix fl-affarijiet straordinarji, imma tikkonsisti f'li jkollok lil Alla f'qalbek, f'ħajtek u timxi fuq dak li jgħidlek Alla u dak li jixtieq Alla." Prof Fr Maurice Eminjan, s.j. Din il-familja Casolani, familja domestika skont il-Konċilju Vatikan II, xandret bl-eżempju, bil-ferħ u mingħajr daqq ta' trombi li l-familja hija teżor tal-knisja, ġawhra tas-soċjetà, u tama tal-umanità. L-eżistenza u l-eżempju tal-familja Casolani hija prova li, skont il-pjan ta' Alla, il-familja hija l-qafas li fih il-persuna umana, magħmula xbieha t'Alla, titwieled, titrabba u timmatura fl-aqwa ambjent ta' mħabba. Meta Henry u Ineż Casolani qorbu lejn it-tmiem ta' ħajjithom, aktar raw t-tama dejjiema li kellhom fil-Mulej tilħaq il-milja tagħha. Dwar dan, Patri Pawl Cremona o.p., li kien l-Arċisqof ta' Malta (2007-2014) kiteb hekk: "Il-ħeġġa li Henry Casolani kellu fil-qari ta' l-Iskrittura Mqaddsa kienet tirrifletti l-ħeġġa li kellu fil-ħajja biex igħix tajjeb, u jagħmel it-tajjeb. Din l-istess sempliċità Kristjana baqgħet tidher meta hu stess kien marid ħafna u kien qiegħed l-isptar, ftit qabel ma mar jiltaqa' mal-Mulej fil-fiduċja li kellu fil-Mulej." Ftit mumenti qabel ma' ttajret lejn is-sema Ineż kellha il-kuraġġ tikteb: 'I take record of God... in Thee I have had my earthly joy'! Imħabba qawwija għal Alla! Qalb kbira għall-proxxmu! Distakk mill-ispirtu tad-dinja! Dan ħaddnu f'ħajjtihom kollha Henry u Ineż Casolani. Il-Prefett tal-Kongregazzjoni tal-Qaddisin dwar il-Koppja Casolani Jikteb l-Isqof Mario Grech "F'waqt minnhom xħin konna għaddejjin bl-interventi fl-awla tas-Sinodu, issummajt u waqqaft widnejja biex nisma' sew, għaliex kien qed jitkellem il-Prefett tal-Kongregazzjoni tal-Qaddisin u f'ħin bla waqt semma lil Malta tagħna. Fl-intervent tiegħu dan kien qed jgħid kemm hemm koppji li għandhom il-kawża għall-kanonizzazzjoni. Kien hawnhekk li semmiena b'isimna – kienet riferenza għall-koppja Henry u Ineż Casolani li għexu l-ħajja miżżewġa ta' kuljum b'mod straordinarjament tajjeb. Fid-dettall ta' ħajjithom ipprovaw jagħmlu kollox sew bi mħabba kbira lejn Alla u l-proxxmu. Ineż mietet fl-1992 u Henry fl-1999. F'dan il-każ għad m'hemmx proċess, imma saret talba lill-Kongregazzjoni biex meta jkun il-waqt, jibda l-istħarriġ." (10 ta' Ottubru 2014) Bidu tal-proċess djoċesan u publikazzjoni ta' editti Il-Ħadd, 30 ta' Awwissu, 2015. Knisja ta' San Duminku, Rabat, Malta. Ilbieraħ l-Arċisqof Charles J. Scicluna mexxa Quddiesa li matulha twaqqaf it-Tribunal li ser jisma' l-kawżi għall-beatifikazzjoni u għall-kanonizzazzjoni tal-Qaddej ta' Alla, Henry Casolani u ta' martu, il-Qaddejja ta' Alla, Ineż Casolani. Il-Postulatur taż-żewġ kawżi huwa l-Kanonku Etienne Sciberras, li fil-bidu tal-Quddiesa għamel talba uffiċjali lill-Monsinjur Arċisqof biex iwaqqaf it-Tribunal. Il-ftuħ taż-żewġ kawżi huwa meqjus bħala l-ewwel seduta tat-Tribunal li ser jagħti bidu għall-proċess djoċesan. Iċ-ċerimonja tal-bieraħ kienet waħda importanti fil-ħajja u fl-istorja tal-Knisja f'Malta għaliex dan hu l-ewwel każ f'Malta ta' koppja miżżewġa li ser jiġi studjat. Fattur ieħor importanti hu li x-xhieda li tat tul ħajjitha l-koppja Casolani ser jibda jiġi studjat ftit qabel is-Sinodu tal-Isqfijiet dwar il-Familja, li sejjaħ il-Papa Franġisku u li jibda f'Ottubru li ġej. Editt dwar il-proċess ta' Henry Casolani [...] Editt dwar il-proċess ta' Inez Casolani [...] L-Aġenzija Rome Reports b'rapport u video dwar dawn il-lajċi Maltin Rome Reports, 1 Nov 2015: L-Aġenzja tal-aħbarijiet Rome Reports fl-edizzjoni tagħha tal-bieraħ ippublikat rapport dwar il-ħajja tal-koppja Maltija Henry u Ineż Casolani u l-bidu tal-proċess djoċesan tagħhom biex tibda l-kawża tal-beatifikazzjoni u eventwalment tal-kanonizzazzjoni. Ir-rapport jgħid li madwar 200 persuna ser jagħtu x-xhieda tagħhom f'dan il-proċess li jekk iwassal għall-kanonizzazzjoni, allura huma jingħaqdu mal-ġenituri ta' Santa Tereża ta' Lisieux li kienu dikjarati qaddisin mill-Papa Franġisku ftit jiem ilu. Ara r-rapport ta' Rome Reports u l-video qasir mill-istess aġenzija [...] Kitbiet relatati ... Henry and Inez Casolani, Koppja Magħġuna fi Kristu, (Anton Quintano) Il-Koppja Qaddejja ta' Alla, Henry u Inez Casolani, (Segretarjat għal-Lajċi, 18/09/2011) Qaddejja ta' Alla fiż-żwieġ u fil-familja, (Sit tal-Arċidjocesi ta' Malta 17/09/2014) Daughter reacts as Maltese couple is touted for canonisation. (Times of Malta 19/10/2014) Mid-Djarju tas-Sinodu (5): Familji Qaddisa. (Newsbook 12/10/2014) Koppja ta' talb fil-qalba tal-ħajja. Vincent Cachia. (06/12/2014) Henry and Inez Casolani – Icons of the true meaning of Christmas. (13/12/2014) Min jaqla' xi grazzja bl-interċessjoni tal-Qaddejja ta' Alla, Henry u Ineż Casolani hu mitlub jikteb lil Fr Anthony Sciberras mssp, Seminarju tal-Qalb ta' Ġesu', Victoria, Gozo jew email – tonysciberras@hotmail.com Links about Henry and Ineż Casolani: http://www.laikos.org/aod-casolani.htm https://henryandinezcasolani.files.wordpress.com/2017/08/henry-u-inez-casolani-koppja-magc4a7c4a1una-fi-kristu.pdf https://www.newsbook.com.mt/archived-article/?article=l-ewwel-koppja-maltija-fit-triq-ghall-qdusija https://www.tvm.com.mt/mt/news/se-jinbeda-process-biex-l-ewwel-koppja-maltija-jsiru-beati-u-qaddisin/ https://www.timesofmalta.com/articles/view/20160918/religion/servants-of-god-henry-and-inez-casolani.625430 http://www.inewsmalta.com/articles/article20367.html http://ms.maltadiocese.org/WEBSITE/2016/CIRKOLARI/06%20FTU%C4%A6%20TAL-KAW%C5%BBI%20G%C4%A6ALL-BEATIFIKAZZJONI%20U%20G%C4%A6ALL-KANONIZZAZZJONI%20-%2021.08.15.pdf https://parroccasafi.files.wordpress.com/2015/08/editt-inez-casolani1.pdf https://zenit.org/articles/cause-for-beatification-opens-for-maltese-married-couple/ Playlist twila ta' vidjos b'kitbiet u informazzjoni dwar il-koppja Henry u Ineż Casolani: Nota: It-Tagħrif dwar il-Qaddejja ta' Alla, il-koppja Henry u Ineż Casolani hija kitba ta' Anton Quintano. Il-kumplament tal-informazzjoni huwa meħud mis-sit tal-Laikos. __ATA.cmd.push(function() { __ATA.initDynamicSlot({ id: 'atatags-26942-5ed64eb8b5c7a', location: 120, formFactor: '001', label: { text: 'Advertisements', }, creative: { reportAd: { text: 'Report this ad', }, privacySettings: { text: 'Privacy settings', } } }); });
Qaddejja ta' Alla Henry u Ineż Casolani